เตือนผัวเมียหักลดหย่อนภาษีให้ถูกต้อง
กรมสรรพากรแนะนำหักค่าลดหย่อนดอกเบี้ยเงินกู้ยืมเพื่อการมีที่อยู่อาศัยกรณีคู่สามีภริยาที่ได้สิทธิแยกยื่นรายได้เป็นปีแรก ป้องกันการโดนค่าปรับ
26 ก.พ. 2556

กรมสรรพากรแนะนำหักค่าลดหย่อนดอกเบี้ยเงินกู้ยืมเพื่อการมีที่อยู่อาศัยกรณีคู่สามีภริยาที่ได้สิทธิแยกยื่นรายได้เป็นปีแรก ป้องกันการโดนค่าปรับ
นางจิตรมณี สุวรรณพูล ที่ปรึกษาด้านพัฒนาฐานภาษีในฐานะโฆษกกรมสรรพากร กล่าวว่า ปีนี้เป็นปีแรกที่สามีภรรยาสามารถแยกยื่นแภาษีเงินได้บุคคคลธรรมดา ทั้ง ภ.ง.ด. 90 และ ภ.ง.ด. 91 ทำให้เกิดความสับสนอยู่บ้าง โดยเฉพาะการหักลดดอกเบี้ยกู้ยืมเพื่อการมีที่อยู่อาศัยที่มีการยื่นไม่ถูกต้องจำนวนมาก
สำหรับการหักลดหย่อนดอกเบี้ยกู้ยืมบ้านได้ไม่เกิน 1 แสนบาท กรณีที่เป็นสามีภรรยาและกู้ร่วมกันจะหัดลดหย่อนได้คนละครึ่งแต่เมื่อรวมกันแล้วไม่เกิน 1 แสนบาท ไม่ใช้หักกันได้คนละ 1 แสนบาท
ขณะที่การหักลดหย่อนการเลี้ยงดูบุตรจะต่างกับการหักลดหย่อนดอกเบี้ยบ้าน โดยให้หักได้คนละ 1.5 หมื่นบาท และเพิ่มได้อีกคนละ 2,000 บาท ในกรณีที่บุตรรับการศึกษาแล้ว
นางจิตรมณี กล่าวว่า การขอหักลดหย่อนไม่ถูกต้อง โดยขอเกินกว่าสิทธิควรได้รับ จะถูกเบี้ยปรับเงินเพิ่มจากการยื่นแบบไม่ถูกต้องได้ จะทำให้ต้องมีค่าใช้จ่ายเพิ่มในภายหลัง จึงต้องการให้สามีภรรยาที่แยกยื่นทำรายการให้ถูกต้องจะได้ไม่มีปัญหาในภายหลัง
สำหรับการยื่นเสียภาษีของสามีภรรยารายได้ปี 2555 ที่ให้ยื่นจะถึงสิ้นเดือน มี.ค. 2556 นี้ ให้สิทธิแยกยื่น หรือ จะยื่นรวมกันเหมือนเดิมก็ได้ กรณีที่ยื่นรวมกันให้สิทธินำรายได้ภรรยาไปร่วมกับสามี หรือนำรายได้ของสามีไปรวมกับภรรยาก็ได้